Datum objave: 17.8.2012

Datum zaključka: 27.8.2012

Mesto objave: Uradni list RS

Na osnovi 102. člena Pravilnika o postopkih (so)financiranja, ocenjevanja in spremljanju izvajanja raziskovalne dejavnosti (Uradni list RS, št. 4/11, 72/11 in 45/12) ter obvestila o Sklepu o izboru mentorjev za leto 2012, ki ga je sprejel Direktor Javne agencije za raziskovalno dejavnost Republike Slovenije dne 27.7.2011 s sklepom št. 6316-3/2011-784 in po ugovornem postopku potrdil Upravni odbor Javne agencije za raziskovalno dejavnost Republike Slovenije dne 7.9.2011 s sklepom št. 6316-3/2011-854

objavljamo

**JAVNI RAZPIS ZA KANDIDATA ZA MLADEGA RAZISKOVALCA PRI IZBRANEM MENTORJU ZA LETO 2012**

1. **Predmet javnega razpisa**

Predmet javnega razpisa je izbor kandidata za mladega raziskovalca, ki se bo usposabljal na Centru odličnosti za integrirane pristope v kemiji in biologiji proteinov za pridobitev doktorata znanosti.

1. **Mentor in raziskovalno področje**

Izbrani kandidat se bo usposabljal na raziskovalnem področju Biokemija in molekularna biologija pri mentorju prof. dr. Dušanu Turku.

Usposabljanje mladega raziskovalca bo povezano z naslednjimi vsebinskimi poudarki:

Proteinska razgradnja je del presnove proteinov. Del le te se izvaja v endosomih, kjer endosomske proteaze razgrajujejo biološke makromolekule na krajše peptide in njihove osnovne gradnike - aminokisline. V telesu pa obstaja tudi specifična populacija celic - profesionalne antigen predstavitvene celice (APC-ji) (makrofagi, celice B in dendritične celice), ki v primeru okužbe organizma s patogenimi mikrobi poskrbijo za aktivacijo imunskega odziva. V endosomih APC-jev poteka razgradnja organizmu lastnih in tujih (antigenih) proteinov, z namenom njihove prepoznave in razločevanja. Da se imunski odziv lahko sproži in usmeri, morajo biti razgradnji produkti antigenov - antigeni peptidi, dovolj edinstveni. Kompleksi med antigenimi peptidi in molekulami MHC razreda II se nato predstavijo na površini celice, kjer jih prepoznajo T-celični receptorji CD4+ T-limfocitov.

Bistvena razlika med presnovo človeških proteinov in razgradnjo antigenov je torej v specifičnosti slednjega procesa, vendar molekularni mehanizem razgradnje antigenov in tvorbe antigenih peptidov še ni raziskan.

Prijavljena tema cilja na dolgoročni cilj programske skupine razumeti proteolizno razgradnjo proteinov za namene antigene prezentacije, njihov mehanizem vezave na molekule MHC razreda II in ugotoviti selektivne mehanizme, ki omogočajo izbrati najbolj ugodne in izrazite kandidate za antigeno prezentacijo.

1. **Pogoji za kandidiranje na javnem razpisu**

Kandidat za mladega raziskovalca mora izpolnjevati naslednje pogoje:

* ima najmanj univerzitetno izobrazbo ustrezne smeri, doseženo po študijskem programu, sprejetem v Republiki Sloveniji pred 11. junijem 2004, in povprečno študijsko oceno vseh izpitov in vaj (brez diplome) najmanj 8,00 ter izpolnjuje pogoje za vpis na doktorski študij, ali
* ima izobrazbo druge stopnje ustrezne smeri, doseženo po magistrskem študijskem programu, sprejetem v Republiki Sloveniji po 11. juniju 2004, in povprečno študijsko oceno vseh izpitov in vaj (brez diplome) najmanj 8,00, ali
* ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004 ali
* glede na prvo, drugo in tretjo alinejo primerljivo izobrazbo, doseženo na univerzah v tujini in
* da ni minilo več kot 5 let od zagovora diplome iz prve ali druge alineje oziroma od zagovora magisterija iz tretje alineje, pri čemer se pet letno obdobje računa do 30. 9. tekočega leta; če je kandidat za mladega raziskovalca brez finančne podpore agencije ali ministrstva, pristojnega za znanost, že vpisan na podiplomski študij tretje stopnje, se obdobje od zagovora diplome oziroma magisterija podaljša nad 5 let, in sicer se za vsak vpisani letnik doda eno leto.

Če je kandidat za mladega raziskovalca že vpisan na podiplomski študij tretje stopnje za pridobitev znanstvenega naziva ali ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004, povprečna ocena dodiplomskega študija ni pomembna, razen v primeru ponovnega vpisa v prvi letnik podiplomskega študija tretje stopnje.

Če je kandidat za mladega raziskovalca izkoristil starševski dopust – pri čemer se za enega otroka upošteva 1 leto – se obdobje od zagovora diplome oziroma magisterija podaljša nad 5 let. Enako velja za daljšo, več kot šestmesečno, dokumentirano bolezensko odsotnost kandidata.

Mladi raziskovalci, ki se ob podpisu pogodbe vpisujejo v absolventski staž in kandidatov, ki so že bili financirani v programu mladih raziskovalcev, pa so pogodbo predčasno prekinili ali programa usposabljanja niso izpolnili v pogodbenem roku, ne morejo kandidirati na razpis.

*Pogoji so navedeni v 102. členu Pravilnika o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 4/2011, 72/11 in 45/12).*

1. **Merila za ocenjevanje kandidatov**

Kandidati bodo ocenjeni na podlagi naslednjih meril:

* povprečna študijska ocena vseh izpitov in vaj (brez diplome) na univerzitetnem študijskem programu, sprejetem v Republiki Sloveniji pred 11. junijem 2004 oziroma na dodiplomskem študiju prve stopnje in podiplomskem študiju druge stopnje, opravljenih mora biti vsaj 80 % vseh izpitov in vaj;
* že zaključen znanstveni magisterij;
* vpis na podiplomski študij tretje stopnje;
* prejete nagrade oziroma priznanja;
* objavljeni članki;
* sodelovanje pri raziskovalnem delu.

*Merila so navedena v 102. členu Pravilnika o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 4/2011, 72/11 in 45/12).* Merila in ocenjevanje kandidatov po merilih so razvidni tudi iz obrazca *Potrdilo in ocenjevalni list*, ki ga izpolni mentor in je razpisni dokumentaciji priložen zgolj informativno.

1. **Čas financiranja**

Čas financiranja usposabljanja mladih raziskovalcev do doktorata znanosti znaša:

* največ štiri leta in šest mesecev, če so vpisani v štiriletni doktorski študijski program (stari program);
* največ tri leta in šest mesecev, če so vpisani na študijski program 3. bolonjske stopnje (novi program).

Doba financiranja, navedena v drugi alineji prvega odstavka te točke (novi program) se skrajša:

* za eno leto, če je mladi raziskovalec ob podpisu pogodbe vpisan v drugi letnik podiplomskega študija tretje stopnje in
* za dve leti, če je vpisan v tretji letnik podiplomskega študija tretje stopnje.

Začetek financiranja usposabljanja mladih raziskovalcev s strani Javne agencije za raziskovalno dejavnost Republike Slovenije, ki je v skladu z obvestilom o Sklepu o izboru mentorjev za leto 2012, in ki ga je sprejel direktor Javne agencije za raziskovalno dejavnost Republike Slovenije dne 27.7.2011 s sklepom št. 6316-3/2011-784 in po ugovornem postopku potrdil Upravni odbor Javne agencije za raziskovalno dejavnost Republike Slovenije dne 7.9.2011 s sklepom št. 6316-3/2011-854, bo predvidoma 1. december 2011.

*Čas financiranja je opisan v 106. členu Pravilnika o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 4/2011, 72/11 in 45/12).*

1. **Vsebina prijave**

Prijava na javni razpis **mora vsebovati izpolnjen in podpisan prijavni obrazec** (*Prijavni obrazec*) **in samostojne priloge:**

* **življenjepis**
* **dokazilo o izobrazbi:**
  + - **fotokopija diplome s prilogo k diplomi oziroma pisna izjava** (*Izjava št. 1*), da bo kandidat diplomiral in predložil potrdilo o opravljeni diplomi s prilogo k diplomi do vključno 14.9.2012; ali
    - **dokazilo o opravljenem znanstvenem magisteriju**; ali
    - **potrdilo o vpisu na podiplomski študij za pridobitev znanstvenega naziva** (v kolikor je kandidat že vpisan na podiplomski študij za pridobitev znanstvenega naziva);
* **uradno dokazilo o opravljenih izpitih in vajah s povprečno študijsko oceno** (brez diplome) na dodiplomskem študiju oz. na študiju druge stopnje,
* **fotokopijo osebnega dokumenta** z razvidno letnico rojstva,
* **pisno izjavo kandidata, da še ni bil financiran** v programu mladih raziskovalcev (*Izjava št. 2*),
* **pisno izjavo kandidata** (*Izjava št. 3*), da se lahko osebni podatki, navedeni v prijavi, uporabijo za evidence oziroma sezname določene s Pravilnikom o postopkih (so)financiranja, ocenjevanja in spremljanju izvajanja raziskovalne dejavnosti,
* **fotokopijo dokazila o morebitnem** porodniškem oz. starševskem dopustu ali daljši dokumentirani bolezenski odsotnosti.

**Če kandidat za mladega raziskovalca ni opravil dodiplomskega oziroma magistrskega študija v Republiki Sloveniji,** mora predložiti še:

* **odločbo** visokošolskega zavoda **o priznavanju tujega izobraževanja** za namen izobraževanja v Republiki Sloveniji in
* **pretvorbo povprečne ocene dodiplomskega študija** glede na sistem ocenjevanja, ki se izvaja na visokošolskih zavodih v Republiki Sloveniji, ki jo pripravi izvajalec usposabljanja, upoštevaje sistem ocenjevanja v tujini opravljenega izobraževanja, ali
* **pisno izjavo** (*Izjava št. 1*), da bo predložil odločbo visokošolskega zavoda o priznavanju tujega izobraževanja v Republiki Sloveniji skupaj s pretvorbo povprečne ocene dodiplomskega študija do vključno 14.9.2012.

Tujci, ki bodo kandidirali na tem razpisu, morajo imeti do 15.9.2012 urejeno vso potrebno dokumentacijo za zaposlitev v Republiki Sloveniji v skladu z veljavno zakonodajo Republike Slovenije.

Kandidat lahko prijavi predloži tudi naslednje samostojne priloge:

* dokazilo o prejetih nagradah oziroma priznanjih,
* dokazilo o objavljenih znanstvenih člankih (upošteva se avtorstvo in soavtorstvo),
* opis dosedanjega sodelovanja pri raziskovalnem delu.

1. **Rok in način oddaje prijave**

Prijave s prilogami in z oznako »Razpis za mladega raziskovalca« lahko kandidati:

* oddajo osebno na sedežu CIPKeBiP, Jamova cesta 39, 1000 Ljubljana (soba J422) ali
* pošljejo po pošti

najkasneje do **27.8.2012**. Za priporočene pošiljke velja datum poštnega žiga oddaje pošiljke. Nepravočasne prijave ne bodo upoštevane.

Kandidati bodo o izbiri obveščeni do 31.8.2012.

1. **Razpisna dokumentacija**

Razpisna dokumentacija je na voljo na spletni strani [www.cipkebip.org](http://www.cipkebip.org) v rubriki javna naročila in obsega:

* Objavo javnega razpisa
* Prijavni obrazec
* Izjavo št. 1
* Izjavo št. 2
* Izjavo št. 3
* Potrdilo in ocenjevalni list (informativno gradivo, izpolni mentor)

1. **Dodatne informacije**

Kandidati lahko dobijo dodatne informacije v zvezi z javnim razpisom na tel. št. 01/477 3856 ali na elektronskem naslovu [info@cipkebip.org](mailto:info@cipkebip.org).

Slovnični moški spol se v tem javnem razpisu uporablja kot spolno nevtralna oblika, ki se nanaša tako na ženske kot na moške.

dr. Livija Tušar

poslovna direktorica

Razpisna dokumentacija:

-Celotno besedilo javnega razpisa

-Prijavni obrazec

-Izjava št. 1

-Izjava št. 2

-Izjava št. 3

-Potrdilo in ocenjevalni list (informativno gradivo, izpolni mentor

Povezave:

* Pravilnik o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 4/2011, 72/11 in 45/12):

<http://www.uradni-list.si/1/objava.jsp?urlid=20114&stevilka=110> in

<http://www.uradni-list.si/1/objava.jsp?urlid=201172&stevilka=3130> in

<http://www.uradni-list.si/1/objava.jsp?urlid=201245&stevilka=1884>

* Javna agencija za raziskovalno dejavnost Republike Slovenije (ARRS) – mladi raziskovalci: <http://www.arrs.gov.si/sl/mr/>
* Center odličnosti za integrirane pristope v kemiji in biologiji proteinov: http://www.cipkebip.org